КъуэщIысокъуэ Роксанэ: «ЦIыхум псэуху зиужьын хуейщ: зэфIигъэкIам хуеплъэкIыжу, нэхъыбэж зэрищIэным хущIэкъуу»
«Мадинэ» оперэм роль нэхъыщхьэр щызыгъэзэщIа, «Аршин мал алан опереттэм Гульчохра и образыр утыку къизыхьа, мы зэманым Верди Джузеппе и «Травиатэ»-м Виолеттэ и ролыр хуэзыгъэхьэзыр КъуэщIысокъуэ Роксанэ КъБР-м и Музыкэ Театрым и артист нэхъ пажэхэм ящыщщ. ЖытIэм щыхьэт тохъуэ къыхуагъэфащэ ролхэм я мыхьэнэр зэрыиныр.
Театр лэжьыгъэм къищынэмыщIа, Роксанэ эстрадэ уэрэдхэри къехъулIэу жеIэ. Иужьрей мазэхэр псом я дежкIи гугъуу щытами, абы уэрэдищ игъэхьэзыращ. ТIур Лий Аслъэн и макъамэрэ Чэрты Мадинэ и псалъэхэмрэ зыщIэлъ «Си уэрэд», «Гъатхэ дахэ» лэжьыгъэхэращ, ещанэр абы щригъэтхащ «Уэредадэ» студием — «Лъагъуныгъэ гъыбзэ» уэрэдыжьыр къагъэщIэрэщIэжащ Битокъу Науркъанрэ ТеуныкI Альбертрэ и гъусэу. «ИкъукIэ сфIэфIу, си гум дыхьэу а лэжьыгъэр хъуащ. ЩIалэхэм фIыщIэ яхузощI, ди акъылрэ гупсысэрэ зэтехуэу а Iуэхум зэрысхуегугъуам папщIэ».
Накъыгъэм и 9-м ирихьэлIэу, ТекIуэныгъэ Иныр къызэрытхьрэ мы гъэм илъэс 75-рэ зэрырикъум и щIыхькIэ ирагъэтха видеороликми Роксанэ и макъ дахэр щегъэIу.
— ЩIыналъэ къэс зауэм, ТекIуэныгъэм теухуауэ апхуэдэ лэжьыгъэ зырыз ягъэхьэзыру Москва ирагъэхьыну къыхалъхьати, дэри а Iуэхум ди гуапэу дыхэтащ, — жеIэ КъуэщIысокъуэм. — «На безымянной высоте» уэрэд цIэрыIуэм махуитIкIэ делэжьащ, щытетхар Былым щIыпIэращ. Си гъусэу абы уэрэдыр щагъэзащIэ КъБР-м и Музыкэ театрым и солистхэу Дэгу Каринэ, Иуаз Азэмэт, Абей Рустам сымэ. ИкъукIэ гукъинэж тщыхъуащ а лэжьыгъэм дызэрыхэтар, щытхъу, псалъэ дахэ куэди зэрызэхыдагъэхыжам дигъэгушхуащ. Къыхэзгъэщыну сыхуейт: видеор щытетхым адыгэ фащэхэр тщыгъыну тедухуати, абыкIэ НакIэ Аслъэн зыкъызэрытщIигъэкъуар.
Роксанэ оперэм, уэрэд жыIэным хуеджэныр къызэрыхихар благъэ-Iыхьлым зыхуахьыныр ямыщIэу, яфIэгъэщIэгъуэн хъуауэ щытами, иджы абы и утыку итыкIэмкIэ нэрылъагъущ ар зэрыщымыуар. Музыкэ школым илъэсиблкIэ аккордеоным еуэным зыхуэзыгъэсауэ щыта хъыджэбз цIыкIум курыт еджапIэр къыщиухым зэуэ и мурадхэр ихъуэжри, ГъуазджэхэмкIэ Кавказ Ищхъэрэ къэрал институтым Батыр Мухьэдин и деж оперэм щыхуеджэну тегушхуат. Къапщтэмэ, еджапIэ нэхъыщхьэр къимыух щIыкIи ар ирагъэблэгъащ КъБР-м и Музыкэ театрым щылэжьэну.
— Дакъикъэ зыщыплI хуэдиз зи кIыхьагъ зы уэрэд жыпIэнымрэ лIыхъужь гуэрым и гущIагъщIэлъхэр цIыхум утыку къахуипхьэнымрэ, дауи, зэхуэдэкъым. Эстрадэ уэрэдхэм щыщ згъэзащIэу щытми, сэ иужьрейращ нэхъ спэгъунэгъур, нэгъуэщIу жыпIэмэ, спектаклым и жыпхъэм иту, оперэ уэрэдкIэ цIыху гъащIэр адрейхэм я деж нэсхьэсыныр нэхъ сфIэгъэщIэгъуэнщ, купщIэ хэлъу къызолъытэ, — жеIэ Роксанэ. — Оперэм езым псэ хэлъщи, къодаIуэхэм я гум нэхъ урилъэIэсыфу къысщохъу. Пэжщ, а унэтIыныгъэр гъуазджэм и къудамэ нэхъ гугъухэм ящыщщ, абы къыхэкIыу цIыхур оперэм едэIуэфын, и мыхьэнэр зыхищIэн щхьэкIэ пасэу абы нэIуасэ хуэщIыурэ къыдэгъэкIуэтеипхъэщ. Ди гуапэ зэрыхъунщи, иджыпстуи диIэщ къыдэдаIуэхэр мымащIэу. Псалъэм папщIэ, Гаджибеков Узеир и «Аршин мал алан» (роль нэхъыщхьэр щегъэзащIэ) опереттэр сыт хуэдизрэ театрым игъэлъагъуэми, абы еплъыну къытезыгъэзэжахэр куэду диIащ.
КъуэщIысокъуэм къехъулIа ролхэм ящыщщ Дэбагъуэ Роман игъэува «Мадинэ» оперэм Мадинэ ейр зэрыщигъэзэщIар. УэрэджыIакIуэм къыхегъэщ апхуэдэ лIыхъужьым и гъащIэр уи гум пхыумыгъэкIауэ утыкум къыщохъулIэнур зэрымащIэр. Абы къыхэкIыу Роксанэ Мадинэ и образым елэжьыху хъыджэбзым и гурыгъу-гурыщIэхэмрэ Iуэху бгъэдыхьэкIэмрэ езым и гъащIэм иригъапщэу ирипсэуащ.
— ЗэрыфщIэжщи, «Мадинэ» оперэм и кIэухыр режиссёрым зэриухуа щIыкIэр куэдым ягъэщIэгъуауэ щытащ. Сэ сызэреплъымкIэ, иджыпсту ди цIыхур нэхъ зыхуэныкъуэр, абы зыхищIэну хуейр апхуэдэ гуэрт. НэгъуэщIу жысIэнщи, гур хэзыгъэхъуэн Iуэхугъуэщ псори дызыпэплъэр, — пещэ ди псэлъэгъум. — Утыкум ущитым пэшым щIэсымрэ артистымрэ зы зэпыщIэныгъэ гуэр я зэхуакум къыдэхъуэ хабзэщ. Оперэр дгъэзэщIэн духри, утыкум зэгъусэу дыкъыщихьэжам, япэщIыкIэ зыхуахьынур ямыщIэу тэлайкIэ къыдэдэIуахэр щысащ, иужькIэ Iэгуауэ макъыр къагъачэу си тхьэкIумэм къызэриIуар ноби сщыгъупщэжыркъым. «Мадинэ» и гъусэу сабиитI къохьэ и кIэм деж. Ар си бынхэрат. Пэжыр жысIэнщи, спектаклым ахэри къызэрыздыхэтам къару къысхилъхьауэ къызолъытэ лэжьыгъэр къызэхъулIа хъуным теухуауэ. КIэух дахэ зэралъэгъуам цIыхум я нэкIур зэлъыIуихауэ зэрызэбгрыкIыжам и закъуэ сыт и уасэт!
Анэдэлъхубзэр хъумэным и лъэныкъуэкIэ гъуазджэм мыхьэнэшхуэ зэригъэзащIэр фIыуэ къыгуроIуэ Роксанэ. ЗэрыхъукIэ адыгэ уэрэдхэр жиIэну зэрыхущIэкъум ар къегъэлъагъуэ. «ЦIыхум псэуху зиужьын хуейщ: зэфIигъэкIам хуеплъэкIыжу, нэхъыбэж зэрищIэным хущIэкъуу», — дыщIегъу уэрэджыIакIуэ бзылъхугъэм.
БАГЪЭТЫР Луизэ.
